khistorydata/jeongjo-sjw-relations huggingface dataset:
정조 21년
李日運以吏批言啓曰故判中樞府使尹塾議諡事命下矣奉常寺正鄭來百家在城外云改差其代今日政擬入之意敢啓傳曰知道使之先駁議後謝恩可也
정조 21년
傳于申耆曰新除授奉常寺正待下批先參生後謝恩
정조 21년
吏批四政以徐邁修爲大司憲尹悌東爲執義韓光植爲司諫尹益烈爲獻納
정조 21년
吏批五政以柳焵爲大司諫沈象奎爲掌令李羲甲爲正言
정조 21년
吏批六政以洪義榮李鼎揆爲承旨
정조 21년
吏批七政諡號望以故右議政尹蓍東爲文翼公贈右議政尹塾爲忠肅公
정조 21년
洪仁浩以御營廳言啓曰本廳來四月五月兩朔應立中部後司屬忠淸右道五哨軍兵五百十七名今已逢點整齊矣四月初一日與右司軍兵替代立番後舊軍放送之意敢啓傳曰知道
정조 21년
洪仁浩以御營廳言啓曰本廳來六月閏六月兩朔應立右部前司屬忠淸右道五哨軍兵五月二十五日京中逢點六月初一日與中部後司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知委之意敢啓傳曰知道
정조 21년
李日運以兵曹言啓曰依下敎政院行首書吏金碩潤行首使令金秀哲拿入發問目取招則所供內不善擧行以致慢忽無辭遲晩云矣敢啓傳曰更或如前過齋後當嚴棍定配各別嚴飭可也
정조 21년
丁巳三月二十六日卯時上御便殿右副承旨入侍時右副承旨李肇源假注書李弘謙記事官金景煥記注官金良倜以次進伏訖上曰朱書百選校準幾何爲之乎肇源曰臣等四次輪見矣上曰不必四次而止看看尤精限門限更爲詳準期無疎忽可也仍命退承史以次退出
정조 21년
丁巳三月二十六日辰時上御便殿左承旨入侍時行左承旨李晩秀假注書李弘謙記事官金景煥記注官金良倜抄啓文臣金近淳曺錫中洪奭周以次進伏訖上敎錫中等曰懸吐校準今日內盡爲之乎錫中曰限今夜爲之則似可訖工矣上曰今番懸吐之役爾等效勞亦云不少酬典當以壯紙件一帙賜給御定冊子與他自別在爾等豈不爲寶藏乎須各盡意爲之好矣仍命退諸臣以次退出
정조 21년
丁巳三月二十六日戌時上御重熙堂右承旨入侍時行右承旨柳焵假注書李弘謙記事官金景煥記注官金良倜以次進伏訖上曰重臣緣何病而有此報乎焵曰聞數日呻吟今有此報矣命書傳敎曰遽聞長逝之報却疑非眞間因其淹病雖未大用頻訊精力尙不至旣愆云今焉已矣驚愴何可言朝家之於此重臣別施恩禮豈爲重臣地也今予不忍提及而其人也卓乎樹立之外剛毅果可用惜乎九原難作卒判中樞府事尹塾特贈議政之銜祿俸限三年仍給祀孫調用遣承旨致吊致祭及禮葬等事視同大臣例此重臣易名宜及立旌之前今日適議故相之諡號卽令弘文館不待撰狀議諡仍於今政下批後署經而致吊日承旨爲宣諡官賜諡祭文當製下行公玉堂卽爲牌招諡號坐起使之斯速擧行又命書榻敎曰南臺外在外臺諫許遞以無故人卽爲差出待下批一體牌招仍命退承史以次退出
정조 21년
行都承旨徐邁修坐行左承旨洪義榮坐直行右承旨李晩秀坐行左副承旨洪仁浩坐直右副承旨申耆坐同副承旨李日運坐注書柳遠鳴仕直一員未差假注書李弘謙仕事變假注書許栮仕
정조 21년
洪義榮啓曰明日常參經筵取稟傳曰停
정조 21년
洪仁浩啓曰來初一日輪對日次矣敢稟傳曰爲之
정조 21년
洪義榮啓曰臣義榮壯勇衛戎器點考進去下直之意敢啓傳曰知道
정조 21년
洪義榮啓曰御營大將李漢豊以本廳習陣明日出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 21년
洪義榮啓曰新除授行都承旨李鼎揆時在慶尙道慶州地斯速乘馹上來事下諭何如傳曰許遞前望單子入之待下批牌招察任
정조 21년
傳于李晩秀曰右承旨入侍
정조 21년
傳于李日運曰御定冊子校役事體自別諸文臣中時帶臺職人竝許遞仍令該曹口傳付軍職使之入來校準事分付
정조 21년
傳于申耆曰右副承旨入侍
정조 21년
傳于洪義榮曰職務相妨吏曹參判徐龍輔許遞令該曹口傳付軍職使之專意編校印廳亦難付之生手昨政新除本寺正仍任館職前正金晦彬仍任而與久任郞同爲擧行事分付
정조 21년
承旨前望單子入之徐邁修落點
정조 21년
徐邁修啓曰吏曹郞廳來言臺諫有闕政事取稟傳曰前望單子入之未肅拜人員亦爲許遞
정조 21년
臺諫前望單子入之司諫崔烜正言金驥燦鄭彦仁掌令李益洙落點
정조 21년
徐邁修啓曰政望懸註固當審愼而持正前望中李敬心被謫蒙放已過周歲而尙以定配懸錄事體所在誠極未安不能檢飭之當該堂上推考郞廳所當重勘而本院請推之外無他可施之罰何以爲之敢稟傳曰允郞廳拿處
정조 21년
傳于徐邁修曰吏曹參判前望單子入之
정조 21년
吏曹參判前望單子入之李敬一落點
정조 21년
傳于洪仁浩曰玉堂前望單子入之待下批牌招入直
정조 21년
玉堂前望單子入之副校理李顯默尹序東修撰李貞運副修撰李翊模李魯春落點
정조 21년
以副校理李顯默尹序東修撰李貞運副修撰李翊模李魯春牌不進罷職傳旨傳于洪仁浩曰只推
정조 21년
洪仁浩以弘文館言啓曰本館下番闕直事甚未安副校理尹序東李顯默修撰李貞運副修撰李魯春李翊模旣有只推之命竝卽牌招以爲推移入直之地何如傳曰允
정조 21년
兵曹口傳政事護軍徐龍輔
정조 21년
洪義榮以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 21년
洪義榮以備邊司言啓曰卽見慶尙監司李亨元狀啓則以爲當此農節民間種糧專靠於還穀而以其應分之數萬無排繼之勢每當分還仰請加分便成規例民多穀少之處特許量宜加分後穀名石數待畢分登聞事請令廟堂稟旨分付矣昨年穡事旣已登稔還穀加分不必視同規例而其中亦不無民多穀少之邑此則不可無闊狹依狀辭只就穀少邑許令參酌加分後據實數登聞之意分付何如傳曰允
정조 21년
丁巳三月二十七日辰時上御便殿左承旨入侍時行左承旨洪義榮假注書李弘謙記事官金景煥記注官金良倜以次進伏訖上曰卿家几杖宴何當爲之乎義榮曰來月念一日爲之計矣上曰更以念後擇吉爲好矣又敎曰本營戎器點考俄爲之乎義榮曰臣謹依定式進詣明政門壯勇衛戎器一一點考則擧皆無頉仍以傳敎內辭意勞問則亦皆好在云矣上曰唯戎器中或有現頉書啓者卽爲出付該營可也命書傳敎曰吏曹參判前望單子入之仍命退承史以次退出
정조 21년
丁巳三月二十七日辰時上御便殿右承旨入侍時行右承旨李晩秀記事官柳遠鳴記事官金景煥記注官金良倜抄啓文臣申絢金近淳曺錫中洪奭周以次進伏訖上曰左副承旨入侍出榻敎賤臣承命出傳行左副承旨洪仁浩進伏上敎晩秀曰史記英選懸吐諸文臣依此分排爲之可也晩秀曰校正文臣中沈象奎方帶臺職矣上曰非但沈象奎李羲甲又是臺職故已令遞給昨夜傳敎果未見之乎晩秀曰以夜禁之故未得見小報矣上曰承旨未見小報若有擧行之事則其何以爲之此後則夜間分撥這這往傳之意申飭可也上敎仁浩曰史記懸吐與右承旨相議爲之可也仍命退諸臣以次退出
정조 21년
丁巳三月二十七日午時上御重熙堂右副承旨入侍時右副承旨申耆假注書李弘謙記事官金景煥記注官金良倜以次進伏訖上命書傳敎曰勳戚舊家朝家之視之自別況綾恩之年位才猷亦所優禮而稱詡者今聞其長逝嗟惜甚矣卒奉朝賀具允明家吊祭等事按例擧行而其家祀孫豈可無從宦乎待闋服卽爲復職調用以示朝家記念勳舊家之意耆曰臣於向日承命奉審於宣武祠碑閣則丁丑年所改立楊經理去思碑陰記卽賊禧之所撰也禧賊何等劇逆而官銜姓名尙在於石面者已極驚憤況且舊碑陰記是甲申年御製文字而尊奉於此閣則凶賊所撰決不當一日仍置於其傍令該曹卽速斵去恐合事宜故敢此仰達矣上曰依爲之出擧條仍命退承史以次退出
정조 21년
行都承旨徐邁修坐行左承旨洪義榮坐行右承旨李晩秀坐行左副承旨洪仁浩坐直右副承旨申耆坐直同副承旨李日運奉命進去注書柳遠鳴仕一員未差假注書李弘謙仕直事變假注書許栮仕
정조 21년
洪仁浩啓曰明日再明日光陵忌辰祭齋戒正日相値視事頉稟之意敢啓傳曰知道
정조 21년
李日運啓曰大司憲未差掌令洪彦燮李益洙持平金壽祖鄭宗魯在外執義尹悌東呈辭監察茶時之意敢啓傳曰知道
정조 21년
徐邁修啓曰漢城左尹洪明浩禮曹參判權裕除拜後過三日不爲出肅依定式竝推考警責仍卽牌招何如傳曰允
정조 21년
洪仁浩啓曰故右議政尹蓍東家遣承旨致祭事命下矣何承旨進去乎敢稟傳曰同副承旨進去
정조 21년
以水原留守趙心泰狀啓龍珠寺準年效力僧竝以懸註開錄事傳于洪義榮曰帖加一體成給今日內下送
정조 21년
傳于申耆曰飭已施何必捧供時囚罪人李勉兢李肇源放
정조 21년
事變假注書許栮書啓臣敬奉聖批馳往傳諭于南部薰陶坊政丞契議政府右議政李秉模所住處則以爲臣冒控三懇方竢累瀆之罪反紆史官宣批之禮諭以强卽肅命之意感祝之餘繼以隕越臣非昧不竢駕屨之義而未論其他卽其病狀無以自力於文陛之前俯仰悚蹙不知攸措云矣敢啓傳曰知道明日更當敦諭矣
정조 21년
申耆以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者故御覽植木帖子不爲請出之意敢啓傳曰知道
정조 21년
洪仁浩以禮曹言啓曰來四月初九日宗廟夏享大祭親行時省牲省器之節依例以親臨磨鍊擧行乎敢稟傳曰以親行磨鍊可也
정조 21년
洪仁浩以禮曹言啓曰來四月初九日宗廟夏享大祭親行時同日永寧殿依例遣大臣行祭事知委何如傳曰允
정조 21년
洪義榮以兵曹言啓曰來四月初八日大駕詣宗廟齋宿初九日夏享大祭親行時何營軍兵隨駕何營軍兵留陣禁軍及馬步軍以幾番幾哨磨鍊而禁衛鄕軍停番矣餘軍留營何以爲之乎敢稟傳曰訓局隨駕御營留陣而禁軍則五番磨鍊留營則置之可也
정조 21년
申耆以戶曹言啓曰時御所內各司依定式發遣本曹正郞臣尹光心與兵曹參知臣李景溟佐郞臣洪致榮東所衛將臣李海範西所衛將臣鄭湋南所衛將臣金相傑北所衛將臣許鍰眼同看審後有頉處別單書入而修改則擇日擧行何如傳曰允
정조 21년
右議政李秉模疏曰伏以臣欲披瀝申籲則辭竭意罄反歸修飾之科欲冒昧出膺則脚重步澁恐有顚仆之慮憂愧迷悶心神靡定第伏念太廟親享隔以旬餘大庭誓戒期在不日臣雖無似齋戒薰沐亦可以備駿奔之列而情病所拘將未免閥禮如不早自爲計雖以聖度寬大到此而無以恕其罪矣享莫大於淸廟之享禮莫盛於親祼之禮倘於齊明盛服大糦是承之日緣一賤臣陪扈之班聯虧缺亞終之享官苟簡則臣雖萬被威罰固不足道而其於國家大體所損輕重爲如何哉惟此一事在臣身分義言之不至濫矣在朝廷處分斥之爲有辭矣玆敢申控短章仰瀆崇嚴伏乞聖明亟賜鐫免仍令攸司議其累瀆之罪以尊國體以安賤分千萬幸甚臣無任云云答曰省疏具悉卿懇大享獻官當有時任大臣卿如可强强卽肅命仍參三明夜誓班仍傳曰此批答遣史官傳諭
정조 21년
丁巳三月二十八日卯時上御重熙堂都承旨左承旨右副承旨入侍時行都承旨徐邁修行左承旨洪義榮右副承旨申耆假注書李弘謙記事官金景煥記注官金良倜以次進伏訖上曰韓晩裕使之進詣鑄字所與閣臣同爲編校待敎沈象奎徐有榘令入侍可也良倜承命出傳與檢校待敎沈象奎徐有榘偕入進伏上敎象奎等曰昨日直提學擧行之事何爲而然耶校正冊子未及看準而徑先出去全爲占便是豈誠實之道乎不惟此閣臣爲然至如徐龍輔之逡巡無實亦極寒心向者鄕禮編之校役至今漫漶訖未了當此豈成說乎蓋予於方冊間留意自有其由戚里宮妾不欲相接所欲接者賢士大夫而亦未易得則如此永日消遣之資非經史而何苟有一分仰體之思則其於此等事當靡不用極而稽忽若此其可曰有人心乎爾等退出此筵敎詳爲言諭可也命先退象奎有榘先退命書傳敎曰賢士大夫未易見寓意於方冊間朝暮遇近於永晷以此消遣自以爲猶優於宦官宮妾則不以賢士見待縱甚忸怩宜感宦妾不欲接之苦心文字之勞務盡其誠卽臣分人情之所固然而其奈俗習之沈痼不啻今猶古何大抵最無頉者文字之役也無關於模稜無妨於辛甘而亦以已所獨勞恐被指目敢生逡巡之計凡有擧行拖泥塗粉之不足甚至御定冊子體貌何如而昨日擧行可謂不可使聞於他人直提學李晩秀遞其職俾省其侈銜仍令專意於編校之事思所以一分贖前愆之方雖以諸文臣言之承命校閱於御定之書在渠輩何等榮耀則不識道理惟懷占便欠敬不謹之罪固非一端昨日入來諸文臣姑先從重推考仍命退承史以次退出
정조 21년
行都承旨徐邁修病行左承旨洪義榮坐行右承旨李晩秀坐行左副承旨洪仁浩坐直右副承旨申耆坐直同副承旨李日運奉命進去注書柳遠鳴仕一員未差假注書李弘謙仕直事變假注書許栮仕
정조 21년
洪義榮啓曰大司憲未差執義尹悌東呈辭掌令李益洙洪彦爕持平金壽祖鄭宗魯在外監察茶時之意敢啓傳曰知道
정조 21년
傳于洪仁浩曰左副承旨入侍
정조 21년
傳于洪義榮曰國忌齋日之次對雖有例而更思明日雩祀壇受香相値待承宣陪進位版至壇所復命後引見則必致差晩次對再明來會事傳諭于左右相
정조 21년
傳于洪仁浩曰在外及未肅拜玉堂許遞前望單子入之
정조 21년
玉堂前望單子入之副校理安策李基讓修撰朴鍾淳副修撰李晴落點
정조 21년
吏曹口傳政事奉常正單金晦彬仍任事承傳
정조 21년
傳于申耆曰發遣吏郞諸執事淸齋與否摘奸以來
정조 21년
事變假注書許栮書啓臣敬奉聖諭馳往傳諭于南部薰陶坊政丞契議政府右議政李秉模所住處則以爲臣於昨日伏奉聖批後猶不敢爲蠢動之計者不但萬無堪承之望實緣病狀未獲快可恐添失儀之罪也卽又儼辱史官致勤恩敎惶隕之極不知所以爲對到此一味蹙伏有若更要恩禮則尤非分義之所敢出臣之去就雖不足有無於賓對謹當冒昧强策待朝趨造悉暴衷懇於前席仰請體諒之恩云矣敢啓傳曰知道
정조 21년
洪義榮以一所巡廳言啓曰去夜五更一點量犯夜人出身金光協執捉依例移送兵曹之意敢啓傳曰知道
정조 21년
申耆以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭大嬪宮依定式發遣本曹郞廳奉審則文昭殿碑閣防草二張脫落蠶壇碑閣雨漏二庫紅箭門柱根塗灰剝落追慕洞碑閣防草及四面墻垣瓦子間間脫落淨業院碑閣防草間間脫落流霞亭四面墻垣瓦子間間脫落大嬪宮正堂窓戶間間破傷移安廳庫庫雨漏四面墻垣瓦子間間脫落分付各該司使之卽速修改之意敢啓傳曰知道
정조 21년
洪義榮以兵曹言啓曰卽接西所衛將鄭湋牒報則明禮門西邊新築宮墻內面椽木二箇腐傷蓋板及瓦子一間許缺落云令紫門監急速修改而此與全體頹圮有異亦令該軍門晝察夜巡之意分付何如傳曰允此與頹垣有異則不卽修改者罪在卿曹前此嚴飭定式之意果安在哉卿則推考更考受敎草記可也
정조 21년
洪義榮以訓鍊都監言啓曰因兵曹草記明禮門西邊新築宮墻內面椽木二箇腐傷蓋板及瓦子一間許缺落處金虎門軍八名除出將校一人率領限修改間晝察夜巡之意敢啓傳曰知道
정조 21년
洪義榮以禁衛營言啓曰本營分授明禮門西邊新築宮墻內面椽木二箇腐傷蓋板及瓦子一間許缺落云令紫門監急速修改而此與全體頹圮有異亦令該軍門晝察夜巡事自兵曹草記矣西營入直訓局軍五名除出本營哨官一員率領限修改間輪回晝察夜巡之意敢啓傳曰知道
정조 21년
壯勇營啓目粘連外營將官將校軍兵等大比較右列親軍衛閑良金成奎直赴會試守堞軍官安思允等半熟馬帖各一隻賜給別左司後哨出身具允昇等合施賞格臨時稟旨事載在節目中上裁何如判付啓依回啓施行爲旀柳葉箭三中四分哨官出身具允昇騎芻三中哨官出身金鎮豊熟馬帖各一隻賜給爲良如敎
정조 21년
丁巳三月二十九日卯時上御重熙堂左承旨入侍時行左承旨洪義榮假注書李弘謙記事官金景煥記注官金良倜以次進伏訖上命書傳敎曰鼎席之備不可一日遲況卿之所愼聞旣向可所叨卽亦重卜而三疏之後至今却顧者處義豈非過當之甚乎明日雖値齋日欲行賓對卿須待朝簉朝事遣史官傳論于右議政仍命退承史以次退出
정조 21년
丁巳三月二十九日申時上御便殿左副承旨入侍時行左副承旨洪仁浩假注書李弘謙記事官金景煥記注官金良倜檢校待敎徐有榘以次進伏訖上敎有榘曰鄕禮編今已校正自明日始印可也又敎曰懸吐之役旣告訖諸文臣皆令退去宜矣仍命退諸臣以次退出
정조 21년
行都承旨徐邁修座行左承旨洪義榮坐直行右承旨李晩秀坐行左副承旨洪仁浩坐右副承旨申耆坐直同副承旨李日運病注書柳遠鳴仕一員未差假注書李弘謙仕直事變假注書許栮仕
정조 21년
藥房提調金文淳副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
洪仁浩啓曰明日常參經筵取稟傳曰停
정조 21년
洪義榮啓曰大司憲未差掌令李益洙洪彦燮持平金壽祖鄭宗魯在外執義尹悌東呈辭監察茶時之意敢啓傳曰知道
정조 21년
傳于洪仁浩曰禮房承旨入侍
정조 21년
傳于申耆曰禮房代房承旨入侍
정조 21년
洪義榮啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 21년
以副校理尹序東牌不進罷職傳旨傳于洪仁浩曰只推
정조 21년
以副校理李顯默副修撰李魯春再牌不進罷職傳旨傳于洪仁浩曰只推
정조 21년
洪義榮啓曰明日次對兩司長官當爲進參行大司諫柳焵待開門牌招何如傳曰允
정조 21년
京畿監司李在學狀啓今三月令宗廟薦新生訥魚節序差早限內不得封進惶恐待罪事傳于徐邁修曰勿待罪事回諭
정조 21년
以刑曹都囚徒傳于洪義榮曰罪人趙漢說畿沿充軍
정조 21년
申耆啓曰卽見平安兵使任嵂狀啓年月僅書紙末則宜有連幅而初不粘連事甚未安係是邊情雖不得不捧入當該兵使不可無警推考何如傳曰允
정조 21년
洪義榮以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 21년
洪義榮以兵曹言啓曰本曹草記明禮門西邊新築墻垣椽木蓋瓦破傷處令該監卽爲修改亦令該軍門定送軍士晝察夜巡事批旨內允此與頹垣有異則不卽修改者罪在卿曹前此嚴飭定式之意果安在哉卿則推考更考受敎草記可也事命下矣臣謹考謄錄則庚戌年五月二十七日次對入侍時此後新築宮墻蓋瓦脫落及滲漏處若不趁卽修改或有椽木腐折破傷之事兵曹判書當之事故判書臣李坤伏承筵敎矣新築墻垣內面則令各該所外面則令分授軍門每五日看審手本有頉處這卽修改而今此椽木折落蓋瓦破傷係是新築處則該所衛將不卽看審修改於將然之前而今始手本事極駭然該所衛將部將令該府拿問重勘不能察飭之失臣不勝萬萬惶恐而此後每五日巡審雨後則別加看審可以修改者劃卽修改如或不卽擧行修報於已然之後則掌內該所該營從重請勘且或椽不堅緻瓦不善蓋其所破傷較先於他築處則不善檢飭之該監官員一體論勘事定式施行何如傳曰允衛將部將無異令前何足責也卿與前堂姑先推考此後該所何必請罪不飭之兵判及該將臣小則越捧大則罷職事載之本曹及戶曹謄錄亦載政院戶房故事可也
정조 21년
洪義榮以兵曹言啓曰卽伏見南兵使李壽鵬狀啓則今春甲山三水兩營將所屬各鎭堡習操時軍兵服色戰馬器械軍器什物有頉邑鎭堡將官軍官監色等從輕重決棍後執頉物件竝卽繕改之意嚴飭云矣軍兵操鍊與官鎭門聚點尤有別焉而執頉物件不爲列錄當該邑鎭堡守令邊將亦不請勘其在戎政誠甚疎忽該帥臣李壽鵬從重推考何如傳曰允
정조 21년
洪義榮以兵曹言啓曰卽接西所衛將崔秉敎牒報則永肅門南邊松木一株年久朽傷矣今夜初更量折落云令該所依例斫去之意敢啓傳曰知道
정조 21년
洪義榮以刑曹言啓曰依下敎罪人趙漢說京畿南陽府充軍卽爲押送之意敢啓傳曰知道
정조 21년
丁巳三月三十日卯時上御誠正閣禮房承旨禮房代房承旨入侍時行左副承旨洪仁浩右副承旨申耆記事官柳遠鳴記事官金景煥記注官金良倜以次進伏訖上命仁浩書傳敎曰禮房代房承旨馳詣宗廟景慕宮奉審摘奸以來又命書傳敎曰禮房承旨傳香後與獻官偕詣太常神位版奉詣壇所仍爲奉審摘奸以來龍見而雩所以求膏雨我朝最重祀典而尤致意於務農祝豐之事雩壇享儀之修明亦自先朝始其在述事之道豈敢一毫放心且況時雨若然後有秋可望今夜當出齋便殿以待禮成還奉神位版令獻官諸執事處誠將事澡濯之節承宣各別面飭命書榻敎曰左承旨入侍又命書榻敎曰京畿監司入侍賤臣承命出傳左承旨洪義榮與京畿監司李在學偕入進伏上敎仁浩耆曰先爲退出傳香後分詣奉審可也仁浩耆承命先退上敎在學曰近來畿伯之任比前尤爲緊重而事務則不至煩劇乎在學曰果是重任而事務亦甚煩劇殆無閒隙矣上曰道內事有可以稟達者乎在學曰果多可合稟達之事矣在學曰臣於到營之後聞諸守令之言則各邑之公廨改建戎器修補等事多有不可不卽速經紀者而本邑事力旣皆殘薄當自臣營爲之助成而營付錢穀亦無從他變通之策取考謄錄則乙卯道臣徐龍輔以丙午賑廳貸來錢一萬兩限滿後更限十年仍貸事筵稟蒙允矣今於此限之外又以二年退限則當自臣營計其利條先爲推移從便區劃目下拮据之道無出於此故敢此仰達矣上曰依爲之出擧條在學曰畿邑戎器皆不成樣或初無名色或多有破傷雖難倉卒盡改亦當次第修補而始興果川以輦路初邑軍器之零星渝破尤有甚焉不可抛置故臣與該倅今方相議經紀而果川元無環刀名色此則旣無多數新備之勢又無他邑推移之道本邑軍兵旣是摠廳所管則自本廳分給軍器事例當然且非但此二邑而已畿內諸邑之軍兵皆屬於守摠兩營軍器之不可不備者自兩營量宜分給恐不可已以此知委於守摠兩營何如上曰依爲之出擧條在學曰南撥五站中新村站以道里之距前站稍遠撥馬每有致傷改立之患不可不加設一站而撥舍營建之道將卒給料之需亦不必別爲拮据營中所在撥錢之一年利條每有剩餘以此排比則足爲一站加設之資趁卽經紀恐合事宜而馬匹則自司僕寺依前分給事旣承筵敎以此知委該寺何如上曰依爲之出擧條在學曰道內穀簿事亦有可達者矣朔寧民戶不過二千餘戶而還穀爲三萬餘石一戶所受殆爲數十石故大爲民弊殆難支堪臣於日前巡路聞衆民齊訴之言則以爲還谷中稷一萬石分給後以發賣之例代納價錢移送各邑換貿他穀則庶爲目下救弊之道云民願旣如此則不可不爲之變通本邑所在營賑稷一萬石趁今發賣而價錢從民願收捧後分排移送於各邑待秋成以租代捧恐合事宜且龍仁縣令所報以爲本邑牟還多至五千餘石每當分還民不願受年年生耗反爲病民之端今年分給後以租換色實合民情云牟還之多旣爲民弊依所報常賑牟三千石待秋成以租代捧誠爲便好兩邑民情如此故敢達矣上曰依爲之出擧條上曰安養募民入居之道誠爲急務果何以爲之耶在學曰募入之道無他好策聞居民輩以爲安養場市若於軍浦場前一日先設則民有聊賴募入之道云矣上曰若前一日先設場市則軍浦民情或不爲難乎在學曰軍浦之民則似或不願而利害旣不大段姑以試可之意從安養民所願爲之恐好矣上曰從便爲之也在學曰安養坪有忠勳府廢洑頃日孝昌墓墓官以墓屬輩出力更築之意報於臣營故知委本官使之看審形便則本官以大爲民弊不可復築之意論報而墓官則以爲此事旣經筵稟云故更遣營裨詳審以來則其間洑役已畢有難徑撤姑爲許耕以觀來頭計料矣上曰墓官果以爲稟達云耶在學曰然矣上曰若有民弊何可許之卿其更加探察可禁則禁之而後日登對時詳奏可也上曰近來畿營下輩擧行之節比前稍勝不啻若京軍門矣蓋以華城所重之故校吏雖是微賤朝家所以軫念於渠輩者與他有異矣在學曰渠輩所被恩榮乃是八路吏屬之所未有者年前所下傳敎其時道臣書以揭板營吏輩別搆一閣名曰奉安閣在於營中此實曠絶之恩榮也上曰果已建閣乎在學曰然矣上曰近日雨暘均適云乎在學曰日前之雨亦不至太過雨暘之均適誠爲多幸矣上曰昨年北漢還穀果爲善捧云乎在學曰臣未及詳知矣上曰畿營事例甚多非久任則似難詳知其顚末矣在學曰各樣節目甚多故臣亦未盡領略而大體則其中或有日後生弊之慮矣上曰如橋契炬契等事亦非善成之事矣上曰稅船護送之節其果嚴飭乎在學曰已爲關飭或面飭於沿邑諸守令而今番牙山漕船一隻之致敗甚爲驚駭矣上曰致敗處在於何邑乎在學曰見南陽府使所報則致敗於水原立波島云而及見水原留守回移則致敗境界姑未的知云故臣已申飭於南陽府使與華城判官同爲鉤拯而致敗處果若水原境則當自該府狀聞如江華之例臣營則不當爲狀聞矣上曰唯在學曰楊州以近京大邑戢盜之政尤當加意而捕校擧皆貧殘殆不成樣廣州兼討捕之時捕校皆有料米矣自移設楊州之後尙不磨鍊使彼貧校無料應役已涉可矜而雖以道內事例言之南陽竹山長湍等諸鎭營皆有捕校料米之應下者則楊州捕校亦當一例給料依他邑例照數會減之意知委賑廳且料米今旣分給則捕校之任不必厭避自本邑以勤幹有根着者隨窠擇差俾有戢盜之實效事申飭本邑何如上曰依爲之出擧條上曰楊牧治績何如云耶在學曰以文報觀之則多有生疎處矣上曰戢盜之政申飭爲之可也仍命退諸臣以次退出
정조 21년
丁巳三月三十日申時上御重熙堂左副承旨入侍時行左副承旨洪仁浩假注書李弘謙記事官金景煥記注官金良倜以次進伏訖上曰今日雩祀壇祭享初獻官受香進去乎仁浩曰亞獻官受香臣詣奉常寺陪神輿同爲進去奉安于神室而乃復命矣上曰神室行祀節次皆書錄於禮房故事可也又敎曰明日行祀時如有風勢壇上當以揮帳遮風而諸執事各別申飭務盡精潔宜矣仍命退承史以次退出
정조 21년
行都承旨洪明浩坐行左承旨李益運坐右承旨李肇源坐直左副承旨李泰永坐直右副承旨李海愚坐同副承旨金達淳未肅拜注書柳遠鳴仕直一員未差假注書李允謙仕事變假注書許栮仕
정조 21년
徐邁修啓曰明日經筵取稟傳曰停
정조 21년
洪義榮啓曰來初五日朝參日次矣敢稟傳曰停
정조 21년
洪仁浩啓曰四月初一日日次輪對官社稷署令柳詢尹光濩尙衣院僉正南溟學直長李彭老軍器寺正柳和源主簿洪達三工曹佐郞趙鎭球來待矣傳曰入侍
정조 21년
傳于洪義榮曰大臣備局堂上引見
정조 21년
傳于李肇源曰享禮遲速專係於執禮之贊笏以其鍊熟旣命特差則吏議雖曰奠幣瓚爵官不爲微稟亦不塡差當該吏曹堂上從重推考雖非此人豈無三銓乎親承筵敎後焉敢避苦趨便乎參議申耆改差付軍職其代前望單子入之待下批牌招參班
정조 21년
吏曹參判前望單子入之徐邁修落點
정조 21년
承旨前望單子入之李鼎揆李肇源蔡弘遠尹行頤李敬五落點
정조 21년
以左副承旨李敬五牌不進罷職傳旨傳于李肇源曰與年老及不爲仕進在外承旨許遞前望單子入之待下批牌招
정조 21년
承旨前望單子入之趙鎭寬李益運李泰永金達淳落點
정조 21년
傳于李泰永曰絜矩以外事勢難强辭疏已許施開城留守之代可堪蘇弊者另擇議薦事令廟堂知悉
정조 21년
有政吏批判書李秉鼎進參判李敬一進參議未差左副承旨李泰永進以申耆爲吏曹參議洪明浩爲禮曹參判金載瓚爲同經筵趙德潤爲司成成光默爲司䆃主簿姜爲瓦署別提朴宗球爲南部都事成國民爲彦陽縣監張相吾爲慶安察訪吳在臣爲桃源察訪李東煥爲吏曹正郞知經筵單金載瓚同經筵單李時秀引儀黃井彦司圃別提尹夔欽相換引儀鄭熙濟司圃別提崔日運相換
정조 21년
兵批判書權進參判李祖承病參議睦萬中入直參知李景溟進右承旨李肇源進以成在坤爲忠壯將元道英爲訓鍊僉正鄭魯誠爲部將南爲守門將李孝承爲全羅左水使崔碩輝爲宣沙浦僉使大護軍金載瓚護軍李鼎揆洪聖淵鄭大容副護軍李泰永李勉兢李肇源副司直宋翼孝韓光植李羽逵趙彦哲朴崙壽尹序東李顯默副司果申大尹李魯春成彦檝李寅采金鋼李雲淵陞六事承傳
정조 21년
吏曹參議前望單子入之蔡弘遠落默
정조 21년
傳于李肇源曰近來注書所爲愈往愈駭然雖以回包擧條言之諸宰詢問後更書大臣結辭然後始書依爲之之批答有所下敎則今於副提調所奏下直書依爲之者駭然甚矣當該注書先汰後拿捧納承旨從重推考
정조 21년
李弘謙拿處代以李允謙爲假注書
정조 21년
傳于李益運曰時未交龜則勢難出牌都承旨許遞與未差之代前望單子入之待下批牌招亦令先參班後謝恩
정조 21년
承旨前望單子入之洪明浩李海愚落點
정조 21년
吏曹參議前望單子入之韓用龜落點
정조 21년
以吏曹參議韓用龜牌不進罷職傳旨傳于李泰永曰只推更爲牌招
정조 21년
傳于李泰永曰然則宜令一遞吏曹參議韓用龜許遞前望單子入之待下批牌招先參班後謝恩
정조 21년
李泰永以吏曹言啓曰今此宗廟永寧殿夏享大祭諸執事中時無職名人員令該曹口傳付軍職何如傳曰允
정조 21년
兵曹口傳政事護軍單李晩秀
정조 21년
兵曹口傳政事副護軍單申耆
정조 21년
兵曹口傳政事副護軍單韓用龜
정조 21년
玉堂前望單子入之校理尹悌東副校理尹益烈韓光植修撰李明淵副修撰李顯默落點
정조 21년
傳于李益運曰朝筵旣有下敎點下爲出場也焉敢在外乎不可置之人鬼關頭則宜卽俾有申暴之路以此以彼亦不可虛縻職名修撰李明淵遞其本職令該府卽爲拿問今日內捧供而居在廣州地云未暮足以置對文書誓戒前修啓事分付
정조 21년
以副校理韓光植副修撰李顯默牌不進罷職傳旨傳于李益運曰只推
정조 21년
傳于李泰永曰南所衛將假承旨差下
정조 21년
傳于李泰永曰假承旨差下非不知苟且近來凡事務欲周便而然者假承旨還送新除授承旨牌招入直
정조 21년
李肇源以司僕寺二提調意啓曰鐵山場卜定雌馬六十匹內九匹在途故失五十一匹今始上來故取來看品則俱是體小玄黃無一可以取種者間以二三禾兒駒苟然充數本牧椵炭兩島所放之馬素稱㺚種善品馬籍所載壯雌馬亦爲三百十餘匹今於筵稟發關之下敢以如此疲劣款段者苟充來納者不但擧行之萬萬可駭本牧馬政可以推知上來馬匹所當一傡退送而遠途往來致傷之弊不可不念姑爲參酌捧上當該監牧官林福麒爲先汰去令該府拿問從重勘罪何如傳曰允素稱名牧而種落之體小必是攻駒之政不若前而然其代令該曹各別擇差卿其嚴飭下送定限孶長使之更爲上送覓給㺚種以責來效而取殖蕃畜之方亦令該道兵使或附近防禦使各出意見論理報來後以爲蘇弊之地而亦卽具由草記可也
정조 21년
李泰永以吏曹言啓曰本曹正郞尹涵呈狀內矣身素患痰癖之症當此換節之時一倍添劇時月之內萬無供職之望云身病旣如是則不可强令察任今姑改差何如傳曰允
정조 21년
李肇源以兵曹言啓曰去春三朔能麽兒考講時都摠府經歷李尙岳都事尹之謙訓鍊院正白東運僉正元永厚判官白思祖主簿崔聖甲武臣兼宣傳官金致赫尹勉鎭閔行源部將李周百李克豐李亨保守門將李濟英朴師儉等一次不通中樞府經歷朴明勳訓鍊院僉正金慶喆判官洪禹九武臣兼宣傳官申絅部將劉宗巖金履玉守門將柳得源掌苑署別提金最行軍器寺僉正李邦億等二次不通竝依定式從重推考何如傳曰允
정조 21년
李肇源以兵曹言啓曰去三月二十八日一所巡廳犯夜被捉出身金光協依更數嚴棍十度之意敢啓傳曰何去而今始草記乎巡邏決棍亦用齋日乎卿則推考可也
정조 21년
李肇源以訓鍊都監言啓曰今四月初二日三更四點明政門親臨宗廟夏享大祭誓戒時因兵曹節目挾輦軍一百名把摠李仁默哨官申大益率領侍衛集春營入直軍四十五名東營入直御營廳鄕軍三十九名千摠李煜都領弘化門外分左右排立作門雜人一切嚴禁事畢後還入直所而待標信擧行之意敢啓傳曰知道
정조 21년
李肇源以御營廳言啓曰今四月初二日明政門親臨宗廟夏享大祭誓戒時依兵曹節目東營入直軍除營直五名餘皆除出哨官崔秀崗領赴于訓鍊都監堂上將官都領陣事畢後還爲入直而竝待標信擧行之意敢啓傳曰知道
정조 21년
李肇源以義禁府言啓曰鐵山監牧官林福麒拿問勘罪事傳旨啓下矣林福麒以宣沙浦僉使時在任所云依例發遣府羅將交代後拿來何如傳曰待待命拿囚可也
정조 21년
李肇源以義禁府言啓曰前修撰李明淵令該府卽爲拿問今日內捧供事傳旨啓下矣李明淵下去京畿廣州地卽爲發遣府羅將拿來之意敢啓傳曰知道
정조 21년
李肇源以刑曹言啓曰因二所巡廳啓辭三月二十三日夜二更量犯夜幼學李旻秀鄭馹采移送秋曹事命下矣李旻秀鄭馹采依更數各決笞五十度放送之意敢啓傳曰知道
정조 21년
忠淸監司林濟遠疏曰伏以臣之叨是任已十有三朔于玆矣宜去之義難强之症歲初一疏陳暴略盡緣臣誠薄而言微竟未蒙體諒之恩一味磐礴淹過時月居常悚惕不熱而汗噫臣之昔疾始似無妄方痛之際人或慮其死生少愈之後臣亦視以邂逅庶幾將攝得宜動作如常恃以無恐者久矣夫何數月之間危敗之兆不勝其層疊澌悴之極莫可以收拾痰積肆頑驅之不去胃氣漸壞食而不下筋骸不相管束精爽去益道失索然所存者只是一孱殼此殆臣涯分已踰災厄交集其將痼廢而後已臣之一身縱不自恤如是而尙可冒居於五十州之上上以承朝令下以察民俗也哉從前憒劣者比尤憒劣自來委屬者轉益委屬一病前後判作兩截每一默檢不唯臣之自知甚審近日朝廷之上亦必憂臣之大不堪也春秋行部卽不過節目間事而巡路初啓病情益劇間關原隰不十日而扶舁還營筋力之事尙不能自强做措之方尤何以盡分臣本受氣脆弱年又衰邁顧無以僅比中人而尙有一段神識姑不至於全然惛瞀故牽架重寄酬酢庶務者賴以是耳今則氣血外凋精華內竭兀兀如土木偶之都沒知覺簿書之期輒多忘失剖決之地全未照檢雖閒縣僻邑之無甚難治者以臣目下症狀決知其未了況分九重之憂摠一方之務一任其隳乖者乎臣之本末卽聖明之所俯燭也身似鳧雁之蹤世無蚍蟻之援內外颺歷皆從造化中出來凡有差除臣嘗自矢于心進退只聽於天夷險不擇其地本不欲修辭飾讓苟效世人盤桓之跡而積祟漸覺浸淫劇務無望整飭在官一日添一日之罪戾疾痛而呼天實亦人情之所不已也抑臣有區區至切之私懇臣之父母墳在於去臣營一息之地陰陽所忌急於移厝擬以夏間經營此事臣適在在葬以大夫則何莫非餘榮所推而本道也故有冒禁之懼越境也故無擅離之望如不及今一遞將無以粗完大役少伸至情又不但犬馬賤疾之末由自力而已玆敢疾聲仰籲於孝理之下伏乞聖慈天地父母特垂矜察早許遞免以便公私不勝大願臣不任云云答曰省疏具悉若有可據之例依請往省而卿之精力熟知之勿辭察任
정조 21년
開城留守趙鎭寬疏曰伏以臣猥忝見職周年于玆如臣至庸極愚豈可一日蹲據而迺蒙仁覆之德特推孝理之政俾得以分司近地便養老母臣旣不敢以非材辭則惟當焦心竭情剔瘼蘇殘以母孤委寄之隆卽爲臣塵刹之報而反以思之萬分無一獨於莅任以來偏沾及老之澤非一二數受賜如山效蔑秋毫晨夕惟念寧不慙汗間者非分之除旋荷曲諒之眷新命舊仍徹底皆聖恩頌祝旣切餘悸未定自來情蹤元非可議於斯朝堂衆坐矢言亦屢矣倘微聖念之垂燭則臣將爲何等人哉好官恩至厚也曲遂德莫大焉殿下之於臣旣侈寵命又加陶鑄使之粗全微諒幸免重戾在臣爲榮匪直三錫而九遷不覺感涕之簌簌下也臣之頂踵毛髮歸諸造化餘外官職之去就進退亦惟殿下命是俟從前叨冒不敢爲辭巽計者職以是耳乃者臣母偶患大瘇毒氣遍於半身晝夜痛楚危而僅甦者數矣藥治食補專藉官力幸獲再生而瘡根雖祛眞元未復大病之餘老人心弱益甚日夜催歸安接不得不得已捲歸京中臣母旣歸則臣之情私末由離捨病所往守官次祗緣奉審之行事體至重都試之役有難踰時特奉筵敎擧行纔了前昨歸覲則瘡處雖似稍完諸節反復落下精神銷散氣息綿綴目下危懍反有甚於方痛之時臣無他兄弟諸子又穉迷醫藥扶護之方非臣在側易致失宜至於本營事務雖曰非劇春事方及兩面之募墾軍政多紊伍額之査充竝係時急難容瘝曠於公於私無以羈縻也決矣在前居留之臣無事在京有事還營去留之際易易也今臣則旣來之後便是莫往豈可與時往時來者比而同哉勢有所不可而蹲冒之非義也心有所不堪而按抑之非情也玆敢披瀝衷曲仰瀆崇嚴伏乞聖慈俯加諒察旣俾臣以惠養更許臣以便護亟降處分特賜遞改以卒天地生成之澤千萬幸甚臣無任云云答曰省疏具悉近聞老人向蘇殊甚爲幸卿於上來之後無以下去云弊府矌務極可悶許遞
정조 21년
行都承旨洪明浩坐行左承旨李益運坐右承旨李肇源坐直左副承旨李泰永坐右副承旨李海愚坐直同副承旨金達淳奉命在外注書柳遠鳴仕一員未差假注書李允謙仕直事變假注書許栮仕
정조 21년
李益運啓曰明日經筵取稟傳曰停
정조 21년
李肇源啓曰大司憲執義未差掌令洪彦燮李益洙持平金壽祖鄭宗魯在外監察茶時之意敢啓傳曰知道
정조 21년
李泰永啓曰行大護軍宋煥箕處遣承宣偕來事命下矣何承旨進去乎敢稟傳曰同副承旨進去
정조 21년
傳于李泰永曰左副承旨入侍
정조 21년
傳于李海愚曰同副承旨入侍
정조 21년
有政吏批判書李秉鼎進參判徐邁修進參議蔡弘遠式暇行都承旨洪明浩進以李貞運爲執義金孝眞爲司諫權心彦爲掌令曺喜有爲獻納閔命爀申溆爲正言李羲甲爲校理朴鍾淳李基讓爲副校理尹序東爲修撰洪秀晩爲副修撰洪周萬爲知敦寧趙鎭寬爲禮曹參判金履翼爲左尹宋徵一爲司藝韓光烈爲直講鄭致綏爲司宰主簿李永夏爲濟用主簿尹彝鉉爲穆陵參奉
정조 21년
兵批判書權病參判李祖承病參議睦萬中入直進參知李景溟病右副承旨李海愚進大護軍鄭存中護軍李義弼權裕李鼎揆副護軍李敬五尹行頤李日運李城輔李運昌副司直崔烜李益洙金熙采韓光植副司果李顯默金驥燦鄭彦仁竝單付
정조 21년
禁府堂上前望單子入之判義禁金文淳知義禁李祖源金載瓚同義禁徐邁修落點
정조 21년
領議政洪樂性箚曰伏以臣卽聞雲觀之報知有虹異不勝驚恐際玆伏奉傳敎下者責躬之誠求言之實洋溢於十行之間莊誦欽仰倍切感激噫當此朝象淸明百度惟貞之日不宜有陰沴之災而是何純陽之月有此貫日之虹也仁天警告必不虛生則未知淸明者猶有未盡惟貞者猶或有闕歟以臣空疎雖在聰明强壯之時猶未識世道之何如時務之何如況此八耋衰耗之年癃疾沈痼之餘身上之饑飽寒煖猶未能自知席間之坐臥起居猶不能自辦則朝廷之事民國之務豈能知何者得而何者失哉臣於是雖欲强進勉戒之言消弭之策誠末由也已第伏念於今日爲聖德之累朝廷之失者莫有如臣之當退不退蹲冒匪據也有國之重莫如置相相職之重尤莫如元輔元輔非其人而能上弼君德下安民生消災異而致福祥者臣未之聞也故曰官不必備惟其人非其人而充其官反不若闕其官而不備也周官之垂訓豈無以哉今臣之任元輔者誠非其人也矧且荒耄昏綴長淹床笫廟堂之訏謨軍國之簿書人材之進退民生之榮悴漠然都不省識則使臣一日冒居有一日之憂二日冒居有二日之憂而淟涊盤礴者于今五載矣有識之憂歎同朝之譏笑一國之嗤罵固無可言而雖令臣昏迷奄奄之中時自點檢其瘝曠之憂懼尸素之羞恥猶屬已私抛置一邊而念到國事之緣臣乖錯朝體之緣臣隳壞未嘗不魂悸夢愕背汗體栗蹙蹙若窮人之無所歸矣竊惟殿下之於臣若慈父之憐保弱子也天地之覆徧於臣身雨露之澤私於臣身軫念癃篤之狀屢降優異之恩至賜長暇俾便調息得保殘喘獲免顚仆今臣之生皆聖上之賜也臣之感頌攢祝之情雖東海之深不足以喩其深也然殿下何獨不念臣見帶之職之所關甚重而任其虛縻靳其一遞以至此招災致異也今欲修省而進聖德淬礪而治朝政則都無如退微臣而卜賢德此非臣强自引咎隨例塞責者也倘殿下問於左右大夫國人則必莫不以臣之言謂自知之明而亦莫不謂轉災爲祥之第一策也恐懼戰慄之極玆敢疾聲號籲伏乞聖明亟賜斥退以答天譴以幸國事千萬幸甚取進止答曰省箚具悉卿懇卿之自引過矣在卿何若是乎大抵側身之道惟在自省豈可諉非於卿等且況由予否德不能底豫於上此時卿等政宜輔予不逮處以求其轉災爲祥之策卿須安心視事仍傳曰此批答遣史官傳諭
정조 21년
右議政李秉模箚曰伏以臣昨於前席悉暴衷懇未蒙體諒遂敢以寂寥數語反覆仰陳而人微言輕一例靳允滿心惶愧無面對人筵退未久又有李明淵館職特除之命矣臣之拙辭不但不槪於聖心大聖人中和之體用緣臣一言反有此未中節之擧一則臣罪二則臣罪明淵之所以爲罪所以爲隱憂臣旣竭言仰對於諄諄聖敎之下更無可陳之說而被討者至蒙恩除討之者之早獲斥免國體則然且臣累疏陳暴登筵冒懇莫非衷情之所流出伏乞聖明亟賜矜諒回授才德可堪之賢以幸國事千萬幸甚取進止答曰省箚具悉卿懇昨筵兩件事之一例靳允寧或輕視卿言而然者卿所謂無面對人云云過矣其中李明淵之點下前望意在於出場亦豈緣卿一言爲此相反之擧也況以欲卽除官後置對俾暴渠情先有設言於卿者卿須安心視事勿復深引仍傳曰此批答遣史官傳諭于右議政
정조 21년
應敎韓用鐸副應敎朴載淳校理尹悌東副修撰李翊模箚曰伏以今此虹貫之異又何爲以作也災不虛生如期而至雲觀之報式歲斯告臣等伏未知聖明之世有何闕失而仁天之警告若是諄複耶嗚呼殿下凡遇災異一念警惕昨歲責躬之敎求助之誠有足以上格天心轉災爲祥而曾未幾何又此疊見苟使我殿下實心警懼實心修省如殷宗之桑穀周宣之雲漢則庶可以轉否爲泰回譴作豫而不先不後年年此異輒在四月之交上之所以警省下之所以勉戒者徒歸於一場文具而已今殿下若於今者不有大警動大振作以實心行實政則又將如昨歲而止矣噫此豈非懍然而可畏也哉臣等竊覸殿下聰明睿智卓越百王文理密察摠攬萬機數紀臨御一心圖治時政之得失無不周知群下之情僞無不洞見中仄不遑所其無逸則是宜天心孚於上人情格於下昇平之休指日可期而其奈治不從欲成效漠然民生之困瘁莫此時若也朝廷之恬嬉莫此時若也三代之至治已矣無望漢唐之少康亦云難及則以我殿下求治之心安得無中朝而發歎者乎以若時象以若世道雖欲仰答天譴挽回一世殆若却步而求前以此言之變異之洊發固其宜也而天戒之若是申申者是豈非以我殿下益警益修一見再見而不知止者乎古人有言曰無災異者國恒亡然則今之此災安知非轉危爲安之一大機會乎臣等竊以謂目今可憂者非一而若擧其大者則義理之漸晦也言路之否塞也侈風之益盛也紀綱之不振也何謂義理之漸晦也嗚呼明義一部卽我東麟經也人類而別於禽獸冠裳而免於夷狄者賴有此書在耳如日中天婦孺皆知而挽近以來大義漫漶隄防漸壞人心有陷溺之憂世道無底定之期此我殿下所以有昨冬臨門處分磊落嚴正有辭萬世而時日未久有闖呈悖疏疑亂大防者而常刑未加除旨還降設鞫之請聽之愈邈置對之擧視若輕囚如是而欲求義理之明則益見其日就晦塞而將無可闡之日矣何謂言路之否塞懲討二字有國之第一關係而今則不然三司之啓草紙上之生毛久矣王章久屈亂本未拔國勢依舊岌嶪民彝日漸斁塞此雖諸臣不誠之罪而乃殿下有以啓之也雖以近日言之言官久曠臺廳長鎖或乍除旋遞者有之故點在外者有之殆同訑訑之拒人此亦殿下之先爲不誠以道群下也此豈非大可慨然者乎外此讜直之言尙矣無論官師之箴漠乎未聞金人三緘擧作便身之計仗馬一鳴莫效補闕之誠此雖諸臣媕婀巽軟之致而苟使殿下誠心求言誠心容諫則言路之否塞豈至於是而誠恐殿下或欠於以誠求之故下之所以應之者如是也何謂侈風之益盛也我殿下臨御以後克尙儉德痛禁侈習屢發絲綸遍諭坊曲是宜上好下甚風行草偃而挽近以來痼習莫醫俗尙益渝無人不奢無家不侈生財有限而尾閭之泄不已游食日衆而甁罌之畜漸涸朱門之酒肉爲臭蔀屋之寒暑興飭敎頻降而廉謹之吏無聞繡衣相踵而貪黷之風不戢此莫非一侈字中出來者也雖以近日一事言之禁髢之令何等申嚴而仄聞近日所謂娘子䯻及簪珥之費亦至於數百金之多以此言之諸般侈弊推以可知此豈非大可憂者乎何謂紀綱之不振也夫紀綱者所以維持上下導厲民俗而不可一日無者也紀綱一壞而何以望百度之惟貞乎試以朝廷言之廊廟之上袖手模稜未有擔當向前之人凡百猷爲徒以仰成爲事古所以君逸臣勞者徒歸虛語雖我聖上知周萬物範鎔一世而時或未免於下行有司之事國體安得而尊政謨安得而成乎朝廷之紀綱旣如是故百隷之怠職匹庶之犯分皆由於是諺有之朝鮮之所以維持者名分名分卽紀綱中一事也而近來名分掃地貴賤同臼上下無別以民而誣官者有之以庶而凌嫡者有之武以嬌文奴以叛主諸般蔑紀犯分之事不一而足此豈可以細故而看之哉其有關於世道治象也大矣嗚呼凡此四條爲今切至之大關捩而廢瘝若是叢脞若是則仁天之必以干陽之災連加警告安得不然今我殿下又下十行之綸以求嘉言讜論奉讀以還孰不感激而臣等學謏識淺先擧四條以爲當今之要務而若其第一源頭則亶在於殿下之一心上彌綸如欲義理之闡則洞劈根委如禹鼎之象姦堯鏡之照魅如欲言路之闢則大開不諱使懲討夬伸奸萌逆折如欲侈風祛則法夏禹之菲衣效衛公之大布搢紳效之閭巷則焉如欲紀綱之立則董勵百僚擇賢責成申飭風憲之官修明振刷之政而若其萬化之源則專在於一誠字而已宋臣所謂應天以實不以文非斯之謂歟且伏念殿下虹變之後非但政令猷爲不能有以仰副天心雖於蜎淵幾微之際其所以警惕對越者必不如遇災求言之時夫如是故許多弊原皆從是出而臣等所謂誠之一字卽殿下自反處苟殿下淵然而思穆然而憂益懋純一之道夬祛四條之弊則一時氛祲久當自消無損於萬古貞明之體伏願殿下勿以人微而廢其言於是勉旃則景星慶雲捷若影響豈不休哉取進止答曰省箚具悉所陳當留意矣
정조 21년
丁巳四月初二日子時上御明政門夏享大祭受誓戒入侍時行左承旨李益運右承旨李肇源左副承旨李泰永記事官柳遠鳴記事官金景煥記注官金良倜一提學鄭民始二提學沈煥之原任直提學徐龍輔李晩秀原任直閣南公轍金祖淳檢校待敎沈象奎徐有榘待敎李存秀以次侍立上具遠遊冠絳紗袍乘輿出交泰門敎曰承旨詣閤者幾人益運進奏曰臣及右承旨左副承旨詣閤而新除承旨姑未入來矣出永淸門益運進奏曰別雲劍三人以有頉未備矣上曰誰也益運曰趙宗鉉以禁府開坐進去李敬一差祭洪明浩俄除都承旨矣又曰今日政引儀相換者以未及肅謝故不得入來擧行云矣上曰雖未肅謝使之先爲擧行可也賤臣承命出傳上曰新差引儀之唱才何如贊儀進奏可也贊儀李惟銓進前曰崔日運則素有唱才而尹夔欽則臣曾未慣聞故果未詳知矣上曰參下中有善唱者乎惟銓曰別無善唱者矣上曰然則雖生徒另擇其最優者薦單明日來呈于政院而選擇之際無敢循私可也至降輿所降輿左右通禮前導至版位贊儀唱諸享官及宗親文武百官四拜禮讀誓文官讀誓文訖贊儀唱諸享官及宗親文武百官四拜禮左通禮進當版位前跪啓禮畢仍請乘輿上乘輿益運進前曰臣固知轎前奏事萬萬惶悚而若過今日則便作無用之空言故敢達矣敬大臣在於九經之首而今日賓對右相初筵第一奏卽李明淵事也縷縷敷奏仰請處分而不惟不賜開納俄然而有玉署除職之命俄然而有金吾置對之敎未免爲苟且彌縫之歸此豈不有欠於敬大臣之義亦豈不爲聖德之累乎況殿下以不治治之指示可生之路使之自拔於人鬼關頭則在渠道理固當感激嚴畏披露心肝自劾其疏語之悖妄而觀其草供少無嚴畏自服之意誠可謂無人心矣渠之疏語將以昨冬朝家至精至微大中至正之處分歸諸一場戲劇今玆處分如是暇豫臣不能無憾於天地之大矣朝筵大臣力請處分也殿下每以其疏語歸之狂妄之科觀渠供辭則不可以狂妄言明淵除職之敎特許反汗拿問之命亦卽還收依大臣筵奏亟賜處分以爲正人心靖世道之地是臣區區之望也上曰渠之草供似因忙急而如是矣肇源曰若不賜嚴處分則人心無以正矣世道無以靖矣益運曰更望深留聖意大加處分使義理益嚴公議益伸焉上曰置之入永淸門交泰門還內諸臣以次退出
정조 21년
丁巳四月初二日卯時上御重熙堂同副承旨入侍時同副承旨金達淳假注書李允謙記事官金景煥記注官金良倜以次進伏訖命書傳敎曰卿之上來之時當更遣承宣偕來曾有筵敎今則日氣和暢而行役亦必不至爲勞更令承宣諭予企卿之至意與承宣偕卽上來事傳諭于行大護軍宋煥箕處而上來時令各該道臣給馬供饋亦爲嚴飭仍命退承史以次退出
정조 21년
丁巳四月初二日未時上御重熙堂右承旨入侍時右承旨李肇源假注書李允謙記事官金景煥記注官金良倜以次進伏訖命書傳敎曰議讞自有體段況捧供乎雖値誓戒且因促敎之屢下而常格不可不守則旣無口招之命而捧數語口供旣捧口招則又無問目還下更呈者違格無異初供而亦無難書入後弊所在極爲駭然昨日李明淵捧供時赴坐諸堂一竝罷職其代前望單子入之過齋後如式捧供事分付仍命退承史以次退出
정조 21년
丁巳四月初二日未時上御重熙堂左承旨左副承旨入侍時行左承旨李益運左副承旨李泰永假注書李允謙記事官金景煥記注官金良倜以次進伏訖上曰俄者虹貫承旨其果仰觀耶益運等曰未及見之矣敎泰永曰昨年承旨之在嶺營時亦見虹貫否泰永曰陰虹一時干陽而嶺南則初不著見矣上曰昨年則在三月耶益運曰昨年三月二十五日有虹變故夏享攝儀亦以此也命書傳敎曰雲臺之報異豈勝懍惕天災之作於上必因人事之失於下何況淫虹干陽再見於昨今年側身反求倍切警懼之思災不虛生專由於否德惟今底豫之力莫先於修省二字減常膳求讜言雖似涉於應文苟由實心卽亦眞箇修省其敢以應文而忽之哉自今日減膳三日各令論思言責之官備盡昌言以爲答天譴修人功之一助益運等曰臣等於今日雲觀之報已萬萬警心而及登筵席修省之敎消弭之方藹然於絲綸之間臣等竊不勝欽仰莊誦此誠轉災爲祥之一大機會也惟我殿下學貫天人知周萬物一政一令動合天心而御極二十年來淫虹之干陽亦已再矣以臣等愚昧豈敢傅會其說指事言徵而第念災沴之作必有所召臣等當以目下憂歎于中者仰陳之矣殿下於義理關頭極盡精微大公至正使後之具眼者見之雍容暇豫之中自有衮鉞之森嚴而每以不治治之不欲明示好惡也故人心易惑國論未定有識之憂歎厥惟久矣今以李明淵事言之悖疏之後聲討方張一味容貸始也除職終焉置對必欲使自拔於人鬼關者刑政已極失當乃至於大僚之陳箚自引殿下之於敬待大臣不可謂誠矣言路開閉關國家之興替尋常廷紳有一善言雖十數年之久記有淵衷輒賜華褒而祗緣事涉懲討則務欲漫漶自李明淵事後兩司點下多是絶島遠塞之人臺廳長鎖言路不開以至於設禁而箝之此何異於訑訑之拒人也殿下之樂聞昌言亦不可謂誠矣殿下於忠逆之分洞然明燭而或以私掩公一例容忍妖賊之誣莫辨隄防日壞民彝漸斁此莫非殿下於誠字上猶有所未盡底工夫也今奉聖敎有曰苟由實心卽亦眞箇修省至令論思言責之官備陳昌言大哉王言天心之底豫當在於轉移之間而禁令不收則昌言不至昌言不至則天災難弭伏願繼自今益勉懋實之政俾有來諫之效前後設禁一竝收還臣等區區之望也上曰卿等之言是矣當留意矣出擧條命書榻敎曰同義禁李漢豐許遞命書傳敎曰旣有求言之敎三司在外及未肅拜人員竝許遞政官牌招開政待下批牌招察任仍命退承史以次退出
정조 21년
行都承旨洪明浩坐左承旨宋銓坐直右承旨李肇源坐左副承旨李泰永坐右副承旨金啓洛坐直同副承旨李海愚坐注書柳遠鳴仕一員未差假注書李允謙仕直事變假注書許栮仕
정조 21년
李泰永啓曰明日經筵取稟傳曰停
정조 21년
李海愚啓曰合辭方張之時兩司無詣臺之員事甚未安除在外傳旨未下未署經外呈告人員竝卽牌招何如傳曰允
정조 21년
李海愚啓曰大司憲未差掌令權心彦洪彦燮持平金壽祖鄭宗魯在外執義李貞運疏批未下監察茶時之意敢啓傳曰知道
정조 21년
傳于李泰永曰右副承旨入侍
정조 21년
傳于李肇源曰左承旨同副承旨許遞前望單子入之待下批牌招察任
정조 21년
承旨前望單子入之宋銓金啓洛落點
정조 21년
李海愚啓曰卽者義禁府都事來言姑放罪人鄭文在査啓回啓事命下而判義禁金文淳未肅拜次堂例不得擧行云判義禁金文淳卽爲牌招以爲擧行之地何如傳曰更思在前皆體諒矣許遞前望單子入之待下批牌招察任
정조 21년
判義禁前望單子入之洪良浩落點
정조 21년
李海愚啓曰判義禁洪良浩牌不進推考傳旨今方捧入而姑放罪人鄭文在査啓回啓事命下之後如是違牌事甚未安更卽牌招以爲擧行之地何如傳曰許遞前望單子入之待下批牌招察任
정조 21년
判義禁前望單子入之洪檍落點
정조 21년
李海愚啓曰判義禁洪檍牌不進推考傳旨今方捧入而姑放罪人鄭文在査啓回啓事命下之後如是違牌事甚未安更卽牌招以爲擧行之地何如傳曰允
정조 21년
備邊司薦望以徐龍輔爲開城留守
정조 21년
李泰永啓曰開城留守當日辭朝事命下矣新除授留守徐龍輔身病猝重舁到朝房終不入肅事甚未安卽爲牌招何如傳曰雖有身病久當得差而太常圖式編輯與儀軌校正之役俱有所重難付之生手仍任諸司前職更令廟堂卽爲議薦今日政下批仍令明日交龜於城外到任
정조 21년
備邊司薦望以黃昇源爲開城留守
정조 21년
傳于李肇源曰修省之時當勉自强之道再明次對旣行於大昨初十日次對進定於明日
정조 21년
李肇源啓曰明日次對兩司當爲進參除在外未署經外未肅拜呈告人員竝待開門牌招何如傳曰允
정조 21년
以大司諫柳焵牌不進推考傳旨傳于李海愚曰求言之時豈可違牌設有情勢竝與上疏而不爲事體所在亦爲未安矣從重推考
정조 21년
以司諫金孝眞正言申溆副校理朴鍾淳修撰尹序東牌不進罷職傳旨傳于李海愚曰只誰
정조 21년
有政吏批判書李秉鼎進參判徐邁修進參議蔡弘遠式暇右副承旨李泰永進以沈興永爲修撰金文淳爲判尹金載瓚爲社稷提調沈煥之爲內醫提調李晩秀爲奉常提調徐邁修爲尙衣提調申光履爲造紙提調朴潤文爲校檢鄭雲五爲武烈祠參奉開城留守單徐龍輔
정조 21년
以司諫金孝眞正言申溆牌不進罷職傳旨傳于李海愚曰求言之時何敢違牌乎遞差其代今日政差出
정조 21년
吏批再政以鄭觀輝爲司諫呂駿永爲正言
정조 21년
兵批判書權病參判李祖承入直進參議睦萬中病參知李景溟病右承旨李肇源進護軍洪義榮李益運洪仁浩副護軍金達淳司直尹益烈司果兪漢敦
정조 21년
宋銓啓曰司諫鄭觀輝旣在闕中不爲肅謝直爲出去事甚未安推考警責何如傳曰允
정조 21년
李泰永以吏曹言啓曰吏房承旨相避非啓請則法不得檢擬於政望而昨日政新除授弘文館校理李羲甲與吏房承旨李泰永父子相避而矇然照擬至蒙恩點今因自引之章始乃覺得臣等不察之失誠萬萬惶恐而弘文館校理李羲甲望筒勿施何如傳曰允
정조 21년
李泰永以吏曹言啓曰尙瑞院副直長高萬說呈狀內矣身宿病添劇症形危惡時月之內實無供仕之望卽爲入啓遞改云身病旣如是沈篤則有難强令察任改差何如傳曰允
정조 21년
李肇源以兵曹言啓曰卽伏見全羅兵使申鴻周狀啓則道內各邑束伍軍兵各其官門一依正操例聚點後一一廉察則器械服色之渝弊戰馬軍額之略干未及充伍者邑邑有之故斯速塡充修繕俾責來效之意更加嚴飭云矣官鎭門聚點旣以正操設行則執頉各邑事當從輕重論列而泛稱邑邑有之循例狀聞者揆以戎政極涉疎忽該帥臣從重推考常時不能申飭之各該鎭營將一體從重推考何如傳曰允
정조 21년
左議政蔡濟恭箚曰伏以靑臺之報又何爲而至也凡天象之失其度皆屬爲災況以太陽之尊爲淫虹所侵凌乎一之已愕況昨今年荐有之乎災若虛生則已不然其懍然驚恐莫甚於此矣十行責躬之敎丁寧惻怛有足以孚格天心感泣臣隣高高仁愛之心庶幾其回譴爲悅反災爲祥臣不勝欽仰顒祝之至雖然天人本無二致孝子之事其父也或値父心不豫譴責隨加則爲其子者不遑寧處自引罪過以回父心固爲善事父者而曷若平昔戰兢事事殫誠初不至不豫之爲哉洪惟我聖上勤學勤政丙夜不寢未嘗一刻弛心者罔非事我上帝以故上帝所以報之於殿下者昌以熾矣今忽以可驚可愕之災重出而疊視之者厥逌何在噫嘻此無他殿下不擇相之過也有國興替亶在輔相而乃以如臣之少不猶人今又望八耗憒之物置之相府經歲經年惟以備員爲主不思所以區處之道惟其如是故明義之湮晦日甚而闡明不得朝象之標榜可惡而董飭不得士夫之不識廉愧惟知承望投合者斥去不得不識名檢惟知居官肥己者澄淸不得若此類不可殫擧譬之於人心腹若有疾則肢體髮膚無不因是而作痛輔相卽國之心腹輔相旣不得其人則百千萬事之皆受其病其理固應如此昔唐之藍田丞漫不知何事猶且諺數慢必稱況以堂堂千乘之相其漫不知也無異於丞哉丞哉而今之相三字入於諺數慢之中久矣臣之慙愧欲死姑無論其貽累於聖明之治果何如也以是言之上天之視警於殿下者決知其不在他矣此非臣急於辭巽而故爲此言也又非臣學得傅會而自斥臣身也求之事理而旣甚明著稽之故事而亦有策免殿下若渙然發號斥退如臣之百無能者改卜賢德則其實心實政之仰慰上帝之心未必不百勝於減損常膳殿下何惜而不爲此乎伏枕悸懍敢控由中之懇伏乞亟降明命削臣職名以幸國事以安私分焉取進止答曰省箚具悉卿懇和氣致祥反於是則爲沴心和氣和人人皆然然後天地之和始應焉和之時義大矣哉昨日忽有陰氛翳暈乃敢侵干於太陽驚恐竦惕歷宵不敢弛唯今消弭之方顧不在於調劑五味太和利貞乎予以是自勵亦望卿等之贊贊衰哉箚中引義過矣安心勿辭視事仍傳曰此批答遣史官傳諭
정조 21년
執義李貞運疏曰伏以臣於昨夕隨館中諸僚應旨陳箚箚未及徹憲職移除之命忽下於在公之際顧臣自來情踪寧有復廁臺端之望而禁中違召分義是懼冒沒暫肅而微諒未全中心有愧何敢以職自居以言爲責而一館之署名未得聯附十行之求言非比備例臣雖至愚區區一得之見妄自謂爝火之裨陽芻蕘之益聖豈忍容泯默以添孤負之罪也噫嘻天之仁愛我殿下吁亦至矣去冬雷異之變殿下以恐懼修省之念渙發德音廣開言路自其後今爲七箇朔君臣上下依舊恬憘義理隄防一任打乖且以少康之歲民憂國計無甚遑急廊廟而寂無訏謨之辰告臺閣而未聞謇諤之日陳乃者妖虹干陽之變又若昨年今時之爲矣於是乎聖心警動辭旨懇惻減膳來言不以文具而廢之命備耳目之官要開聰明之路惟我殿下一心對越日夕乾乾雖有茅宮薰殿之慶星景雲常若殷宗宋景之側身修德而若其董飭群工勉進昌言者則苟非上天之降災安有今日之動念乎昨今來左右承弼之地論事言議之臣竭心殫慮隨見盡言衮職遺闕思所補之時政得失思所規之第以如臣輩不忠不誠難保其以實不以文而噫實固美且善矣而文亦不可忽者蓋存心省躬之爲實也發號施令之爲文也今殿下之存心於幽獨之地省躬於赫監之天者回災爲祥自是一轉移間事耳古人所謂君心爲萬化之本者此也臣愚死罪則涓蠖幽潛之中如何爲警惕之實如何爲消弭之實乃殿下方寸上工夫耳群臣百姓安得以知之其所以得知者惟在發號施令之爲得當也敢問殿下近日動靜云爲之形於發施者果能文副於實若木之華而有其實者乎噫我聖上二十一年對天育物之治範世陶俗之化語其本則明義理三字而已一部義理之書爲大禹之魅鼎爲夫子之麟經爲中天之日爲昏衢之燭鞏固邦命之在於是全保世臣之在於是苦心至誠仁至義盡爲殿下臣者不分彝倫之敍斁或忽膽目之明張則人爲鬼矣華爲夷矣噫彼一種陰邪之徒投間抵隙疑亂群聽熒惑一世霜氷之憂馴致純陰䗖蝀之災遂犯太陽今日之虹變卽前年之天警而人事之所由召者則乾斷之不能廓揮奸萌之任其潛長而干陽之變怪漸不可長世道之貽害容有其極此臣所以汲汲於義理之大隄防而爲第一言者也噫春徂夏屆暖氣薰颷今其時哉近者風氣過冷日候多陰不待災異之來已著憂懼之象傅會之說雖未可信天人之際亦自可畏人君之聰明明畏苟不能格于上下而通于神明則讁見于天者理也殿下之聰明付之於耳目而耳目之官存其名而蔑其實者非細憂也憲長之極一代選所以重其任也惟其選極而任重也故叨是職者率皆逡巡而不敢膺命淸朝之尙廉義者雖不是異事言地百責專靠長官而長官之任還作虛銜乃若諸臺之具位除非陪班之侍臣不過署經之備員而已或當難處之會前望特點多在元在外有情勢之類不然則如臣庸憒無知覺者猥廁於其間如是而何以廣自天之聰明乎人主之代天行令便一天也自天之明畏謂人君之威罰威罰之不明蓋由於陽不足而陰有勝之故也我殿下至誠惻怛之仁化含垢藏疾務欲全安苟係無知妄作微眚薄過則簪履之收錄亦或然也間有關係至重罪犯難貰者不有公議輒煩恩點刑政倒置聽聞駭惑如是而何以明自天之明畏乎天聰明天明畏不得其正而安知不爲災咎之祟乎噫殿下之使之言之者欲聞之也欲聞之者將行之也聞其言而無所行則反不如無言之爲愈此謂文具中文具之爲病者也若臣庸庸碌碌之說雖不足擇諸臣多少之言豈其中全無一取者耶誠願聖上痛加澄省大視奮厲先將遇災後所陳章疏凡係君德朝政民計可合商量者許令雜議施行而無使丁寧敷心之諭歸於空言焉嗚呼朝廷庶事其緖有萬當務非一而義理之闡明莫急言路之恢張爲次此臣所以終始惓惓者也若其守令之愼擇爲安民之本爲懲貪之道而善地腴窠或涉爲人而擇官殘邑敗局只勞特敎而換差此其弊非今斯今而人才有大小邑治有劇易量其才而授其任惟在鑑別之明而公也此亦非一時任銓者臨窠而應猝者也古者良吏之以治理著者有殿柱帖臣謂略倣此法別選才優政著幾許人無論文蔭武錄之記帖若遇大地巨州之難其人者則憑作照擬之資因爲奬拔之階則宜矣惟在朝家之商量臣何敢自信愚見乎向於大臣箚批以足食有所敎者噫我國貧國也上下公私之遑遑汲汲朝不謀夕者政坐食不足耳由是廉恥喪貪汚興使無辜小民罹其虐害在平世猶可說也脫有緩急無食而將何以有兵乎民食之源在於田野之闢而昇平已久生齒甚繁山野原隰片土不陳務農勤耕不令自勸而臣之愚見奢侈之害最爲蟊食之賊也宮室衣服飮食之爲三妖而甚於天災者有識之恒言也卿大夫之侈靡相尙士庶人之分數太濫莫有甚於近第宅間架之定限衣章制度之有分自有典憲而今若別爲新令而禁之則未見成效反歸騷撓雖不可輕議而向者本營屬之禁縀衣禁貂尾者大爲貧窮武士紓力之惠臣意則不特本營爲然各軍門曁搢紳從宦者亦倣此例務從儉約可也禁䯻以後貧家婚姻之費幾乎十減四五而所謂娘子䯻云者尙不免侈華之歸其所實費之爲幾何屑不敢陳而大抵髢直踊貴反有過於昔年加䯻之時使我聖上爲生民祛痼瘼之苦心未有明效臣實痛之旣有戴首之具則娘子之有無無所關於女儀婦飾亦令廟堂更商而變通宜矣人才之搜訪於科擧之外者允合於古盛時野無遺賢之意甚盛甚盛第念諸道所擧之若經學若行誼者多蒙宣召而授職蓋深鄕窮居之人不嫺於筵席奏對薦章登名之士率多老病而難於登道者一命除授之後罷歸田里竟無收用之實且如嶺湖二南臺當初命除差異於抄選之法而以名賢後裔取其才行爲進用之地者也二臺者俱以職名之踰分不肯乘馹士之所自好而自守者無怪其如此也臣謂不必虛縻以飭令上來以備諮問仍試內外合試之官抑爲收攬人才之道也凡臣所言無一新奇徒犯瀆擾倘不以人微而廢之亦不以常談而忽之則臣之幸也榮也念臣方以臺地之多曠言路之當闢爲辭則旣肅之後宜不敢更事控免而難冒之勢自有所守天牌之下末由趨承傲慢之罪無所自逃伏乞聖慈亟命鐫削臣職名仍降郵罰以安私分以嚴公憲不勝幸甚臣無任云云省疏具悉諸條所陳當留意矣爾其勿辭察職
정조 21년
校理李羲甲疏曰伏以臣庸騃愚蒙固不敢以論思自居而適値遇災修省之時除旨勿降庚牌隨臨不敢逡巡張遑肅命而第臣父左副承旨臣泰永方察吏房之事揆以銓格初不可以臣照擬於官職之望矣臣昧例出肅晩始覺悟進退郞當惶愧冞切至於春秋兼銜之在法當遞亦不暇論玆敢略陳短章仰瀆崇嚴伏乞亟命選部將臣檢擬之望劃卽勿施以重公格仍治臣矇然叩謝之罪以安私分千萬幸甚臣無任云云省疏具悉疏辭下該曹稟處